30/04/2014 | Administración LocalMunicipal
Cambre
Aprobación da Ordenanza reguladora da inscrición dos participantes nos programas de actividades do Concello de Cambre, e das condicións do seu desenvolvemento

A Corporación municipal en pleno, en sesión ordinaria de data 27 de febreiro de 2014, aprobou, con carácter inicial, a nova Ordenanza reguladora da inscrición dos participantes nos programas de actividades do Concello de Cambre, e das condicións do seu desenvolvemento, e derrogación da ordenanza actualmente en vigor. Exposta ao público durante trinta días, non se presentou ningunha reclamación ou suxestión, polo que, de conformidade co establecido no art.49 c) da Lei 7/1985, do 2 de abril, enténdese definitivamente aprobada. A teor do previsto no artigo 70.2 da Lei 7/1985, reguladora das bases do réxime local, e artigo 196.2 do Real decreto 2568/1986, do 28 de novembro, publícase integramente o citado texto normativo, que entrará en vigor ao día seguinte ao da súa inserción no Boletín Oficial da Provincia e unha vez transcorra o prazo previsto no artigo 65.2 da Lei 7/1985. Por tratarse dunha disposición administrativa de carácter xeral, non procede recurso en vía administrativa, se ben poderá impugnarse directamente ante a xurisdición contencioso-administrativa. O prazo para interpoñer o recurso contencioso-administrativo é de dous meses contados desde o día seguinte ao da publicación desta disposición no Boletín Oficial da Provincia, e deberá presentarse ante a Sala do Contencioso Administrativo do Tribunal Superior de Xustiza de Galicia, isto de conformidade co previsto no artigo 10.1. b) da Lei 29/1998, reguladora da xurisdición contencioso-administrativa. Os concellos exercen, entre outras competencias, a promoción da cultura e o deporte, así como a de ocupación do tempo libre, segundo se desprende do artigo 25.2 da Lei 7/1985 do 2 de abril, reguladora das bases do réxime local. Con base nel, as concellerías de Deportes, Xuventude, Cultura, Educación e Servizos Sociais, veñen programando anualmente unha serie de actividades que contan cunha gran resposta veciñal. O elevado número de solicitudes que se veñen recibindo aconsellan fixar, de cara ao cumprimento dos principios de igualdade, oportunidade e non discriminación, uns criterios xerais permanentes de aplicación a todos os solicitantes na tramitación e resolución das súas peticións. Por isto, establécese a seguinte ordenanza reguladora da inscrición dos participantes nos programas de actividades do Concello de Cambre, e das condicións do seu desenvolvemento: Artigo 1.- O prazo de inscrición abrirase como mínimo 10 días antes do comezo das actividades e establecerase durante o período determinado que se fixe para cada actividade. Artigo 2.- A solicitude de inscrición farase presentando a ficha que acompañe aos trípticos debidamente cuberta, en calquera dos rexistros do Concello de Cambre, en horario de atención ao público, no prazo establecido, acompañada da documentación requirida para cada caso. Pode contemplarse a posibilidade de presentar a solicitude nas oficinas que desenvolvan as actividades. En canto se dispoña dos medios técnicos necesarios, habilitarase a inscrición telemática, conforme á Ordenanza reguladora da administración electrónica municipal (BOP nº 17 de 27 de xaneiro de 2014). Artigo 3.- Nos casos nos que así se contemple especificamente na convocatoria, poderá realizarse a inscrición por outros medios: internet, correo electrónico, fax, teléfono. Artigo 4.- A solicitude de inscrición realizarase a nome do participante e no caso dos menores de idade deberán contar coa autorización do seu pai/nai ou titor legal, para participar na actividade na que se inscribe. O feito de asinar a ficha de inscrición da actividade solicitada, supón a aceptación das condicións e normas xerais do programa, incluíndo o tratamento de datos de carácter persoal e imaxes segundo a lexislación vixente. No momento de facer a inscrición nunha actividade por primeira vez, cando sexa necesario, o solicitante achegará coa solicitude un certificado ou informe médico ou informe que acredite que non está imposibilitado para realizar a actividade na que se inscribe. Este certificado/informe/enquisa non será necesario en anos sucesivos, agás que se produzan variacións na saúde do interesado, na actividade solicitada ou se se contempla a súa revisión cada certo tempo. Artigo 5.- Os solicitantes deberán: - Inscribirse na actividade desexada cada ano/curso/convocatoria, xa que o feito de participar en anos/cursos/convocatorias anteriores na mesma actividade non dá dereito á reserva de praza. - Ter a idade establecida para a actividade á que se quere inscribir, cumprila no transcurso da actividade ou pertencer ao curso escolar establecido, segundo se marque na convocatoria correspondente. - Reunir as condicións físicas e de saúde necesarias para realizar a actividade na que se inscriba, para o que o Concello de Cambre poderá requirir informe médico ou documentación complementaria. - Concello de Cambre non admitirá as inscricións daquelas persoas que: - Non estean ao corrente no pagamento das cotas doutras actividades municipais. - Á vista do resultado do informe médico, teñan desaconsellada a realización da actividade solicitada. - Non cumpran os requisitos establecidos nas normas e condicións xerais do programa. En cada convocatoria establecerase un prazo para a emenda da documentación presentada. Artigo 6.- Terán preferencia para participar nas actividades as persoas empadroadas no Concello de Cambre e, seguidamente, aquelas non empadroadas que traballen no termo municipal e por último os non empadroados no Concello de Cambre. En casos puntuais, terá preferencia a persoa que trala valoración e/ou informe técnico correspondente, debidamente xustificado, necesite con base en criterios sociais ou doutra índole participar nunha determinada actividade. En determinadas actividades, segundo se marque na convocatoria correspondente, priorizarase a selección de persoas que non participaron nesa actividade en edicións anteriores. Artigo 7.- A condición de empadroado no Concello de Cambre, comprobarase de oficio por persoal municipal. Para acreditar a condición de traballador/a no municipio deberá presentarse xunto coa solicitude de inscrición documentación acreditativa na que conste que traballa no termo municipal. Artigo 8.- A selección das solicitudes presentadas será, como regra xeral, pola súa orde de recepción. Rematado o prazo de inscrición farase un sorteo que resolverá a admisión de participantes cando o número de solicitudes presentadas superen as prazas ofertadas, tendo en conta o disposto no artigo 6 desta Ordenanza. Este sorteo que vinculará ás solicitudes de empadroados, non empadroados que traballen no termo municipal e por último aos non empadroados no Concello de Cambre, do que se dará a debida información e publicidade, realizarase en acto público coa asistencia mínima dun técnico e do coordinador/a do departamento correspondente ou funcionario/a en quen delegue. O sistema será segundo os pasos que amosamos a continuación: 1. Elaborarase unha listaxe coas solicitudes de inscrición de empadroados, outra de non empadroados que traballen no termo municipal e por último outra dos non empadroados no Concello de Cambre, ben por orde alfabético, ben por orde de recepción, segundo se estableza en cada convocatoria.2. A cada solicitude asígnaselle un número correlativo para cada listaxe.3. Introdúcense nun bombo tantas bolas numeradas da mesma listaxe como solicitudes foran recibidas (segundo a orde de preferencia mencionada anteriormente). 4. Extráese unha bola diferente para cada unha das listaxes (inscrición de empadroados, outra de non empadroados que traballen no termo municipal e por último outra dos non empadroados no Concello de Cambre). O número desta bola indica o número de solicitude que ocupará o primeiro lugar na listaxe de admitidos das solicitudes dos empadroados, se quedan prazas libres aplicarase o resultado do sorteo da listaxe de solicitudes dos non empadroados que traballen no termo municipal e se aínda quedan prazas libres aplicarase o resultado do sorteo dos non empadroados no Concello de Cambre.5. Logo do sorteo cóntase o número de prazas establecidas para a actividade en cuestión, por orde crecente de numeración, en cada unha das listaxes de solicitudes.6. A partir do último seleccionado establecerase unha listaxe de agarda. No caso de recibir solicitudes fóra do prazo establecido, estas incluiranse por rigoroso orde de recepción na listaxe de agarda, a continuación das solicitudes recibidas en prazo. As persoas que figuren na listaxe de agarda poderán causar alta na actividade no caso de que haxa unha baixa dos participantes admitidos. Esta circunstancia comunicarase a través dunha chamada telefónica e mensaxe ao móbil ou correo electrónico debendo ser respondida ese mesmo día. Se non quixese comezar a actividade nese momento deberá comunicar a súa renuncia por escrito (fax, correo electrónico, nas oficinas municipais do departamento correspondente ou en calquera dos rexistros do Concello de Cambre). Artigo 9.- Os programas e actividades reguladas por esta ordenanza, aprobaranse por resolución do alcalde ou concelleiro-delegado da área que corresponda. A lista de alumnos, usuarios ou participantes admitidos, e a listaxe de agarda, publicarase no taboleiro de anuncios do concello e dos departamentos correspondentes e na páxina web municipal. Artigo 10.- Unha mesma persoa poderase inscribir en varias actividades diferentes, sempre e cando non coincidan nos seus horarios. Non se admitirán solicitudes para unha actividade repetida en diferentes roldas, agás que, ao seu comezo, haxa prazas baleiras. Artigo 11.- As actividades comezarán na data que se determine, sempre e cando se cumpra o número mínimo de alumnos e/ou participantes establecido para a súa implantación. Se por causas imputables ao Concello, unha actividade non comeza na data estipulada, ou se perde algún día de desenvolvemento dela, os participantes terán dereito a recuperar as sesións non realizadas, na forma que o concello determine. Artigo 12.- O pagamento da cota da actividade, deberá realizarse no prazo establecido en cada convocatoria. A forma do pagamento, as contías que corresponde aboar, así como as posibles reducións, serán as fixadas nas ordenanzas fiscais ou acordos reguladores de prezos públicos que o Concello de Cambre aprobe para cada exercicio. A aplicación dos descontos requirirá, en todo caso, a presentación da correspondente documentación acreditativa. Artigo 13.- No caso de que o sistema de pagamento requirise a utilización dun impreso oficial de liquidación, unha vez efectuado o aboamento, deberase entregar o xustificante deste nas oficinas do Concello de Cambre. Artigo 14.- Serán causas de baixa do participante nas actividades, as seguintes: - Se o alumno, usuario ou participante non está ao corrente do pagamento das cotas da actividade, polo que en sucesivas convocatorias non poderá participar ata que o faga efectivo, tal e como consta no artigo 5 da presente ordenanza. - Se despois do comezo da actividade resultase que o alumno, usuario ou participante non reúne as condicións físicas e de saúde adecuadas, que tivera cando a solicitou. - Se o alumno, usuario ou participante falta de forma inxustificada á actividade, segundo estea regulado en cada caso. - Se o alumno, usuario ou participante mostra un comportamento incorrecto durante a actividade, logo da correspondente reunión que se realice para o efecto entre o participante, o monitor, unha testemuña, un técnico do departamento do Concello de Cambre, e o concelleiro delegado do Departamento. - O non cumprimento das normas da actividade ou das directrices dos responsables dela. Artigo 15.- As baixas voluntarias nunha actividade deberán comunicarse por escrito ao Concello de Cambre, en calquera dos rexistros do Concello de Cambre ou nas oficinas municipais, sen prexuízo do aviso persoal ou telefónico aos técnicos do concello ou ao propio monitor, así como por outros medios (internet, correo electrónico, fax…) que se determinará especificamente en cada convocatoria. Segundo o caso e dependendo do tipo de actividade poderá establecerse un período no que deba de comunicarse a baixa o cal se establecerá en cada convocatoria Artigo 16.- O Concello de Cambre poderá cancelar a actividade se durante o seu transcurso o número de alumnos, usuarios ou participantes se reducise por debaixo do número mínimo establecido para o seu desenvolvemento. A devolución das cotas aboadas pola actividade realizarase tendo en conta as diversas formas de efectuar o pagamento establecidas no acordo correspondente. Artigo 17.- O Concello de Cambre garantirá como mínimo: - Que as instalacións onde se van realizar as actividades sexan as adecuadas. - Que haxa material suficiente para o seu desenvolvemento. - Que os monitores estean debidamente cualificados. - Os alumnos, usuarios ou participantes das actividades terán un seguro de accidentes que cubrirá os danos por accidente para cada participante, durante todo o tempo que dure a actividade desenvolvida. - A calidade das actividades en xeral. Artigo 18.- O Concello de Cambre resérvase o dereito a modificar as condicións reflectidas en cada Programa de Actividades, se as circunstancias así o aconsellasen. Para iso, elaborarase o correspondente informe-proposta por parte dos técnicos municipais, no cal se xustifique a necesidade da modificación, que deberá ir asinado polo concelleiro responsable da área. De todas as modificacións que se decidan, darase a correspondente información aos participantes mediante circulares, notas informativas, etc. Disposición derrogatoria: Queda derrogada a anterior ordenanza reguladora da inscrición dos participantes nos programas de actividades do Concello de Cambre, e das condicións do seu desenvolvemento aprobada inicialmente en sesión plenaria de 25 de marzo de 2010 e publicada no Boletín Oficial da Provincia da Coruña de 24 de maio de 2010, BOP número 95. Cambre, 21 de abril de 2014 O alcalde Manuel Rivas Caridad